
RAPORT DE SPECIALITATE
[bookmark: _Hlk73949056]NR. 10037/13 10 2021

[bookmark: _Hlk73949028]la PROIECTUL DE HOTĂRÂRE nr. 112/13 10 2021
privind aprobarea nomenclatorului stradal al comunei Macea, județul Arad





[bookmark: _GoBack]Stabilirea nomenclatorului stradal al localităților Macea și Sânmartin, pe lângă obligația stabilită de lege în sarcina autorităților locale, constituie o necesitatea pentru buna gestionare din punct de vedere administrativ, economic și social a celor două localități. Să ne gândim doar că în Macea sunt peste 1800 de numere de casă, iar în Sânmartin peste 800. Este dificil pentru cei străini de localitate să se orienteze în lipsa nomenclaturii stradale. Este dificil pentru autoritățile locale să facă referire la zone din cuprinsul localităților pentru evidențierea unor obiective de investiții, identificarea acestora putându-se face doar pe numere de casă: de la nr. la nr. Nu pot fi implementate sisteme digitale de gestionare a infrastructurii stradale pentru că nu putem face legătura cu o anumită stradă. Nu în ultimul rând, localitățile Macea și Sânmartin nu figurează cu adresele poștale în sistemele moderne de orientare cu ajutorul gps-ului: googlemap, wazze, etc. De aceea este imperios necesară stabilirea nomenclatorului stradal al localităților Macea și Sânmartin.
Prin proiectul de hotărâre privind stabilirea nomenclatorului stradal al localităților comunei Macea sunt propuse ca denumiri de străzi nume de personalităţi politice, culturale ori evenimente istorice, specifice etosului românesc cum ar fi: Aurel Vlaicu, Avram Iancu, Cloșca, Crișan, Horea, George Coșbuc, Ioan Slavici, Ioan Suciu, Ion Creangă, Independenței, Libertății, Matei Basarab, Mihai Eminescu, Mihai Vieazul, etc. De asemenea, sunt propuse denumiri de străzi cu sorginte în lumea florală, a păsărilor, a fenomenelor naturale.
[bookmark: _Hlk73960212]Nu au fost însă uitate  personalități  locale reprezentative, profesori și oameni de cultură, care au contribuit prin activitatea lor în mod semnificativ la formarea multor generații de elevi  precum si la promovarea prestigiului  comunității locale și care astfel vor rămâne în memoria colectivă:  profesorul Pavel Covaci,   profesorul Feher Carol;   profesorul  Lăpăduș Traian,  sculptorul  Pavel Mercea.



                                               PAVEL  COVACI  (1914-2006)
          Pavel Covaci s-a născut la data de 3 octombrie 1914, în Zalău, județul Sălaj, fiul lui Mihai și Domnica Covaci. 
          A absolvit școala normală de învățători în 1936, iar după absolvire a funcționat la diferite școli primare printre care și cea din Hălmăgel (1945-1948), unde a întâlnit-o pe învățătoarea Farcaș Maria cu care s-a împrietenit.
          La 1 octombrie1948, învățătorul Pavel Covaci, s-a transferat la Școala Elementară din Macea. În toamna anului următor, 1949, la această școală a venit și învățătoarea Farcaș Maria. S-au căsătorit în aceeași toamnă. De atunci această familie s-a legat de Macea pentru totdeauna. 
          Din anul 1955  profesorul Pavel Covaci a devenit directorul Școlii Generale din Macea, funcție pe care a ocupat-o până la pensionare, în anul 1976.
          În anul 1958, Pavel Covaci, a absolvit Facultatea de Științe Naturale a Universității din Cluj-Napoca, devenind profesor de biologie, cu un larg orizont cultural.
          Salvarea unei bune părți din parc, astăzi Grădina Botanică, a venit de la un specialist, în persoana prof. Pavel Covaci, care a asistat la procesul de degradare, dar care, deși cunoștea și își dădea seama de valoarea a ceea ce se distrugea, în acea vreme nu a avut posibilitatea să intervină.
         Prin anii 1963-1964 a pus problema salvării, protejării și reamenajării parcului, acestei bogății pe care localitatea, de fapt țara o avea, dar din neglijență, din ignoranță, locuitorii măceni, treptat, treptat au diminuat-o și amenințat-o cu distrugerea completă.
          După ce a avut consimțământul conducerii Ocolului Silvic Pecica, în raza căreia se afla ,,pădurea” de la Macea,  prof. Pavel Covaci, începe a replanta, a reface parcul, începe să ,,traseze”aleile actualei Grădini Botanice Universitare, la care elevii școlii au fost părtași.
          Astfel, în anul 1968 – prin voința localnicilor, a organelor locale, a organelor județene și cu ajutorul Ocolului Silvic Pecica, s-a reușit ca „Pădurea”, cu o suprafață de 21,5h a să fie declarată ,,Parc Dendrologic”, luându-se măsuri de protecție și reamenajare fiind stopate distrugerile, extragerile clandestine, circulația prin „pădure”.
          Atunci când a fost cerută punerea parcului sub protecție, această cerere a fost însoțită de proiecte referitoare la ceea ce va urma să devină „pădurea” de la Macea. Atunci prof. Pavel Covaci a dovedit că este un foarte bun cunoscător al valorilor existente în parc, că știa cu exactitate ce specii de arbori se găsesc aici și mai ales ce anume trebuia intreprins și cum va arăta viitorul parc și ce specii de arbori vor completa golurile existente.
          Dovada studiilor intreprinse, anterior începerii acțiunii din parc, este lucrarea elaborată de prof. Pavel Covaci, în anii 1967-1968 și editată în 1969 – „Flora și vegetația comunei Macea”, precum și foarte multele notițe și schițe ( notițe care confirmă faptul că a studiat nu numai arborii din parc ci și alte publicații de specialitate care să-l ajute în ceea ce a intreprins) găsite în arhiva Grădinii Botanice Universitare Macea. Prof. Pavel Covaci pune la dispoziția publicului larg munca sa, investindu-și toate posibilitățile sale fizice și intelectuale cu hărnicie și conștiinciozitate.
          Din 1968 a devenit custodele Parcului Dendrologic Macea, azi Grădina Botanică Universitară Macea.
           Încă de pe atunci prof. Pavel Covaci era recunoscut ca o personalitate a județului Arad, era cunoscut și apreciat și de redacțiile revistelor de specialitate ( revista Natura) pentru lucrările pe care le publica, precum și de diferite societăți științifice cu care colabora ( Societatea de Științe Naturale și Geografie din R.P.R.). A studiat și a promovat în reviste de specialitate studiul plantelor autohtone rare.
          A desfășurat în paralel o prodigioasă activitate, publicând literatură de specialitate, peste 30 de articole, 3 în străinătate (Bratislava, Nitra, Pruhonice), dar și cărți în colaborare cu alți specialiști în domeniu (6 la număr), un manual, o monografie a comunei Macea și 4 lucrări cu caracter monografic despre Grădina Botanică.
          Prof. Pavel Covaci a fost un om deosebit, care și-a dedicat viața școlii și salvării de la distrugere a parcului din jurul Castelului Cernovici din Macea, parc ce va deveni peste ani, prin strădania sa, renumita Grădina Botanică Universitară de azi, care din anul 2010 îi poartă numele.
          La intrarea în Grădina Botanică dinspre șosea, pe Aleea Principală , la 14 mai 2010, a fost dezvelit bustul prof. Pavel Covaci.
                                               
CAROL  FEHER (1939-2021)
         
Profesorul  Carol Feher s-a născut la 24.02.1939, la Macea, din părinți modești, Carol și Elisabeta Feher. 
          Școala elementară a făcut-o în comuna natală cu învățători și profesori care ca și el, au plecat demult. 
          A urmat Școala Normală de Băieți, absolvind-o ca învățător în anul 1956-1957, după care a fost repartizat la Școala Generală Macea. Aici o cunoaște și pe viitoarea soție, Elena Neagu.
          După un an în care profesează ca învățător, a fost recrutat în armată în 1958. La prima permisie pe care a primit-o după un an, se căsătorește, la data de 7 aprilie 1959, cu Elena Neagu.
          Împreună cu soția urmează Institutul Pedagogic din Cluj-Napoca, absolvind Institutul de Pedagogie ambii profesori se întorc în comuna natală fiind titulari pe postul de profesor de Limba și Literatura Română, fiind pentru o perioadă și bibliotecar al Bibliotecii Școlare Macea.
          Simultan este numit director la Căminul Cultural din Macea pe o perioadă de 3 ani.
          S-a dedicat cu pasiune și dragoste muncii didactice timp de 46 de ani, până în anul 2003 când se pensionează.
          A publicat, în colaborare, cu fosta lui elevă, doamna profesor Florica Ranta-Cândea, trei volume de cărți în care vorbește cu dragoste despre comuna sa natală, descriind obiceiurile și datinile măcene.
          Primul volum este: „Carte, vouă, fiilor satului” – Editura Promun, 2006, Arad. Cei doi colaboratori, ambii profesori de Limba și Literatura Română, au realizat o monografie lirică a limbajului oamenilor acestui loc, studierea graiului local din Macea.
          Al doilea volum este: „Macea, alean și dor” – Editura Promun, 2007, Arad. Această carte sugerează ideea unei sensibilități spirituale legate de aceste locuri. Lucrarea este structurată pe patru capitole și cuprinde informații la istoricul comunei, fonetica, morfologia și lexicul local. O parte importantă se referă la tradiții și obiceiuri.
          Acest volum are harul de a convinge că fiecare cuvânt, rostit în grai măcean, are savoarea istoricului, cuprinde în sine tradiție, faptă, lumină și umbră, alean și revoltă, spornicie ori zgârcenie. În carte se află mult suflet pentru că autorii au pus acest suflet în ramă, ca o icoană binecuvântată.
          Al treilea volum este: ,,Rapsozi și rapsodii măcene” – Editura Caractere, 2009, Arad. Acest volum este o lucrare emblematică în domeniul folcloristicii, respectul pentru tradiție ca semn al statorniciei și a legăturii cu pământul strămoșesc, care a reprezentat una din formele principale de manifestare a conștiinței de sine a poporului, care îl leagă pe țăran de satul natal, de cadrul natural al vieții și îndeletnicirile lui tradiționale.
          Elementele de cultură și civilizație măceană sunt specific unei comunități care nu și-a părăsit vatra în care s-a născut și care a cunoscut o evoluție organică în spațiu geografic local.
     
                                                  PAVEL  MERCEA (1931- 2004)
          Nu este exclus ca Pavel Mercea - Mercescu să fie cea mai proeminentă personalitate a comunei Macea. Sculptor, pictor, grafician și poet, fiind, cu vechi rădăcini din neam în neam măcean.
           S-a născut în pusta mănoasă a Aradului, la Macea, la data de 1 Martie 1931, într-o căsuță modestă din părinții Ioan și Floarea Mercea din neamul „Hireneștilor”. Și-a petrecut copilăria în casa părintească, iar primele clase primare le-a făcut la Școala de Stat din Macea, după care a urmat cursurile Școlii de Arte și Meserii din Arad, școală cu statut de liceu.
          Având o evidentă înclinație (vocație) spre pictură, pleacă la Academia de Arte Frumoase din București, iar apoi la un curs de specializare din Moscova și Leningrad. Se specializează în sculptură monumentală. Studiind în acest domeniu al artei este licențiat în Arte Plastice în țară, în 1950-1953 la Institutul de Arte Plastice ,,Nicolae Grigorescu” , București, și 1953-1959 la Institutul „Repin”, Leningrad - Rusia. 
          Din 1959 activează la Studioul de Arte Plastice al Armatei, unde execută atât pictură dar mai ales se ocupă de sculptură.
          Din 1963 este membru al Uniunii Artiștilor Plastici din România.
          A avut expoziții personale: - 1970 ,,GAMB” – București;
· 1980 ,,Galeria ,,Alfa” – Arad.
Expoziții de grup: - 1965 Cercul Central București
· 1966 - Berlin, Germania
· 1967 - Bacău, Galeriile de Artă
· 1968 - Cluj-Napoca - Muzeul de Artă
· 1969 - Galeria Națională - Budapesta, Ungaria  
                                          - Varșovia, Polonia
· 1970 - Muzeul Național - Belgrad, Serbia
               - Galeria de Artă - Rijeka, Croația
               - Muzeul Municipal - Slavonski-Brod, Croația
· 1965; 1967; 1974; 1976-1978; 1982-1984 - Sala Dalles - București
· 1979 - Sala Palatului - București
· 1991 - Galeria X, Queens - New York - S.U.A.
· 1991 - Galeria ¾, Teatru Național – București.
          Pavel Mercea a fost sculptor, pictor, grafician și poet care a îmbinat excelent esteticul cu pasionata participare la destinul istoric al poporului, înscriindu-și numele în rândul marilor artiști români. Sculptor cu preocupări complexe în domeniul portretului, compoziției statuare, reliefului și efigiei.
          Pavel Mercea are remarcabile realizări în arta monumentală, dar a împins registrul creației și în domeniul literaturii, graficii și picturii. Printr-o serie de portrete, a realizat chipuri reprezentative ale istoriei și culturii românești, și  a presărat prin toată țara monumente, statui ale domnitorilor, poeților, cu o evidentă predilecție pentru figurile istorice din epopeea națională: revoluționari, militari, oameni politici, cărturari, literați (Gheorghe Magheru, Mihai Viteazul, Gheorghe Lazăr, Gheorghe Grozescu).
          Stăpân pe o admirabilă tehnică academică deprinsă la Leningrad, a reușit să surprindă forța și armonia anatomică a mușchilor în plin efort fizic ( Sportiv, Miner ).
          La Curtici a înălțat monumentul lui „Virgil Iovănaș”. 
           Operele care le avem la Macea, și care credem că vor rămâne peste vremi sunt:
· „Monumentul Eroilor” – 1975 – este prima sculptură oferită măcenilor și este așezată în cimitirul din Satul Bătrân din Macea. Inițial Pavel Mercea ar fi vrut să-l pună în centrul comunei, dar autoritățile din vremea aceea nu au aprobat, așa că a fost așezat în cimitir, unde nu era nevoie de aprobare.
        În timpul celui de al II-lea Război Mondial pe teritoriul localității au murit trei soldați                                    (septembrie 1944): Petru Coșa, Pavel Ioviță și Ioan Prudean. Ei au fost aduși din câmp cu o căruță și înmormântați în cimitir. Până în 1975 au avut o cruce de lemn pe care au fost încrustate numele lor. Pe acest loc s-a ridicat ,,Monumentul Eroilor”.
        Este prezentat bustul prelungit al soldatului român echipat de luptă. În față, în partea dreaptă a monumentului este o frântură din ,,Coloana fără de sfârșit” a lui Brâncuși. Cu privirea spre vest pe monument scrie:
       „GLORIE  EROILOR  ROMÂNI  CĂZUȚI  PENTRU  PATRIE PE  CUPRINSUL  COMUNEI  MACEA”
           Pe partea dinspre est (spate), sunt încrustate numele eroilor măceni din Primul Război  Mondial, iar pe partea dinspre nord sunt încrustate numele eroilor din al II-lea Război Mondial.
· „ George Iancu” – 1989 – bustul învățătorului așezat în curtea școlii. Absolvent al Preparandiei arădene (1904),el a luptat pentru menținerea învățământului românesc la Macea. Pavel Mercea știa despre George Iancu de la tatăl său, căruia i-a fost învățător. Bustul eroului este figura fidelă a tatălui său.
· „ Mihai Eminescu” – 1995 – statuie dezvelită în 9 iulie 1995 -  în Grădina Botanică Universitară din Macea. De atunci, alături de alte localități din țară și de peste hotare, Macea deține un monument al poetului  Mihai Eminescu.
· „ Complexul monumental Gelu, Glad și Menumorut” – 1996 – lucrare cu valoare monumentală, care îi reprezintă pe voievozii români din secolul X, fiind o realizare amplă din piatră artificială sculptată, localizarea fiind în ,,Parcul Mic” al localității, în fața Căminului Cultural, în scuarul din fața Grădinii Botanice, în ,,Parcul Mic”, parc care îi  poartă numele: ,,Parcul Pavel Mercea”
· ,,Aleea Poeților Ardeleni” – 1997 – a ridicat pe socluri busturile corifeilor culturii naționale, busturi care încadrează statuia marelui poet Mihai Eminescu: Lucian Blaga, Aron Cotruș, Alexandru Negură, Octavian Goga, Andrei Mureșan, George Coșbuc.
· Monumente funerare ale familiei (busturile părinților  și socrilor) din cimitirul Satu Bătrân și bustul lui la cimitirul din Satu Nou din comuna Macea.
· Medalioane în incinta școlii: - învățător ,,Arcadie Semlecan” – primul director învățător (1960-1961) al Școlii Ajutătoare Macea
·  Profesor „Pavel Covaci” – director al Școlii Generale Macea, azi Școala Gimnazială ,,Pavel Covaci”, Macea
          A iubit Macea și pe măcenii săi, o demonstrează legătura strânsă pe care a menținut-o cu Macea și măcenii. Remarcabilă este donația sa impresionantă către comuna natală, care se constitue într-o colecție de lucrări monumentale, care mobilează azi, numeroase spații publice ale localității.
          Prin lucrările de artă pe care le-a lăsat gratuit măcenilor a făcut ca Macea să fie singura comună în România cu atâtea statui.
          A fost și un peisagist remarcabil, lucrările de pictură fiind adesea, prezentate cu succes, în expoziții la București, Arad, Berlin, Varșovia.
          A scris cu multă sensibilitate poezie, versurile sale fiind strânse și publicate în două volume (630 de poezii): ,,La marginea dinspre tine” (1973) și ,,Aproape de departe” (1991).
          Vasta creație îl recomandă pe Pavel Mercea, ca pe un artist care a găsit din plin resurse pentru exprimarea unor generoase idei.
                                               TRAIAN LĂPĂDUȘ ( 1937-2008)
          Profesorul Traian Lăpăduș s-a născut în comuna Macea, fiind primul din cei trei feciori ai lui Moise și Floarea Lăpăduș.
          Între anii 1944-1951, urmează cursurile Școlii Elementare din comuna natală.
          Între anii 1951-1957 este elev la Liceul Pedagogic din Arad.
          Din anul 1957 până în 1959 își satisface stagiul militar în Rădăuți, județul Suceava.
          După ce termină armata, în anul școlar 1959/1960, primește post de învățător în comuna Avram Iancu, județul Bihor, apoi în satul Zimand-Cuz, județul Arad.
          Din anul 1960 revine în comuna natală primind post de învățător.
          În perioada 1961-1962, este numit Inspector metodist la Casa Raională de Cultură Arad.
          În perioada 1965-1968 urmează cursurile Institutului Pedagogic Timișoara cu specialitatea Științe Naturale și Agricole. Cu noua specializare, ocupă catedra de ,,Chimie” și ,,Agricultură” la Școala Generală Macea.
          De-a lungul carierei didactice ocupă mai multe funcții: Comandant instructor de unitate, Coordonatorul cercului ,,Prietenii grănicerilor”, Director al Căminului Cultural Macea, Director al Școlii Generale Macea (1990-1997), instructor și textier al brigăzii artistice de agitație de pe lângă Căminul Cultural Macea.
          Împreună cu brigada artistică s-au prezentat la diferite concursuri și festivale făcând comuna cunoscută prin piesele care le-au jucat pe scenă și prin premiile care le-au obținut.
          Premii obținute de brigada artistică din Macea de-a lungul anilor:
· 1974 – Cluj- Napoca – Locul I
· 1975 – Deva – Locul II – cuplet
· 1976 – Vaslui - ,,Festivalul Constantin Tănase” – Premiul III
· 1977 – Faza interjudețeană – Premiul I
· 1979 – Etapa interjudețeană – Premiul I
· [bookmark: _Hlk73959751]1980 – Vaslui - ,,Festivalul Constantin Tănase” – MARELE  PREMIU, cu textul:
 ,,Don Qijote de la Macea, cu buricu^cât pogacea, de te face harcea-parcea”! – text scris de prof. Traian Lăpăduș.
          Pentru că au obținut in anul 1980  ,,Marele Premiu” la ,,Festivalul Constantin Tănase”, președintele juriului, Valentin Silvestru, a propus să se înființeze un festival de satiră și umor sătesc (primul în Europa și în lume la vremea aceea), care din 1981 s-a ținut la Macea.
         De numele prof. Traian Lăpăduș se leagă timp de 40 de ani Festivalul de satiră și umor sătesc ,,Gura satului”, care din 1983 a devenit festival internațional cu participanți din Iugoslavia și Ungaria.
          
[bookmark: _Hlk73949881]Cele patru personalități locale:  prof. Pavel Covaci,  prof. Feher Carol, prof. Lăpăduș Traian și sculptorul Pavel Mercea, prin atribuirea numelui lor unor străzi, vor rămâne în memoria colectivă locuitorilor comunei Macea,  acesta fiind un gest de recunoaștere  a  contribuției  pe care  au adus-o prin activitatea lor  la  promovarea valorilor locale si a prestigiului  comunității măcene.

Proiectul de hotărâre 112/13 10 2021 privind aprobarea nomenclatorului stradal al comunei Macea, județul Arad se întemeiază juridic pe următoarele dispoziții legale:
      
- art.5 din Legea cadastrului și publicității imobiliare nr.7/1996, republicată, cu modificările și completările ulterioare; 

- art. 5 și ale Anexei la Legea nr. 2/1968 privind organizarea administrativă a teritoriului Republicii Socialiste România, republicată, cu modificările și completările ulterioare;
- art.129  alin. (2)  lit. c), alin. (6)  lit. d) și alin. (14) din Ordonanța de Urgență a Guvernului 57/2019 privind Codul Administrativ; 
- Ordinul Președintelui A.N.C.P.I. nr.448/2017 pentru aprobarea normelor tehnice privind procedurile de lucru specifice registrului electronic al nomenclaturilor stradale (RENSS); 
- art. 6 - 8 din Hotărârea Guvernului nr.  777/2016 privind structura, organizarea și funcționarea Registrului electronic al nomenclaturilor stradale;
- art. 136 alin. (8) lit. b) și alin (10) din Codul administrativ aprobat prin Ordonanța de Urgență a Guvernului nr. 57/2019 ,
- art. 5 alin. (1) din Ordonanța Guvernului nr. 63/2002 privind atribuirea sau schimbarea de denumiri

  În considerarea celor expuse, propun Consiliului local Macea să adopte Proiectul de hotărâre nr. 26/09 04 2021 cu privire la aprobarea nomenclatorului stradal al comunei Macea, județul Arad, în forma propusă de inițiator

